Hall aloitti uintiuransa 15-vuotiaana vuonna 1989. Hän kehittyi nopeasti, ja ensimmäisissä aikuisten kansainvälisissä arvokilpailuissaan, pitkän radan MM-kilpailuissa Roomassa syksyllä 1994 Hall voitti heti kaksi kultaa ja kaksi hopeaa. Kullat tulivat 4 × 100 metrin seka- ja vapaauintiviesteistä, ja hopeat 50 ja 100 metrin vapaauinneista. Henkilökohtaisilla matkoilla hän hävisi ainoastaan Venäjän Aleksandr Popoville, josta tuli yksi hänen suurimmista kilpakumppaneistaan.